NOTE This language version reflects the corrections done to the original EN version transmitted under COM(2016) 590 final of 14.9.2016 and retransmitted (with corrections) under COM(2016) 590 final/2 of 12.10.2016

Barra minn hekk, il-proposta tikkumplimenta r-regolamentazzjoni eżistenti li hi speċifika għas-setturi. B’mod partikolari, il-proposta hi koerenti għalkollox mad-Direttiva 2014/61/UE (id-Direttiva dwar it-Tnaqqis tal-Ispiża għall-Broadband), u flimkien jipprovdu sett komprensiv ta’ regoli li jiffaċilitaw it-tifrix tal-infrastrutturi tal-broadband. Flimkien mar-Regolament (UE) 2015/2120 li ġie adottat dan l-aħħar u li jiżgura internet miftuħ u li jneħħi l-ħlasijiet supplimentari tar-roaming, din il-proposta tiżgura livell għoli ta’ protezzjoni għall-utenti finali f’oqsma oħra li jeħtieġu regoli speċifiċi għas-setturi. Ir-regoli proposti dwar il-ġestjoni tal-ispettru jissejsu fuq l-istrumenti attwali f’dan il-qasam, l-aktar id-Deċiżjoni tal-Kunsill Nru 676/2002/KE dwar l-Ispettru tar-Radju, id-Deċiżjoni tal-Kummissjoni 2002/622/KE dwar Grupp għall-Politika dwar l-Ispettru tar-Radju u d-Deċiżjoni Nru 243/2012/UE li tistabbilixxi programm pluriennali tal-politika tal-ispettru tar-radju (l-RSPP). Fl-aħħar nett, din il-proposta twitti t-triq ukoll għar-rieżami tad-Direttiva 2002/58/KE dwar il-privatezza u s-settur tal-komunikazzjoni elettronika, li tħabbar bħala parti mill-istrateġija tas-Suq Uniku Diġitali.

Fl-istess waqt, jidher li l-konnettività hi l-mutur sottostanti għas-soċjetà u għall-ekonomija diġitali, mirfuda mill-bidliet teknoloġiċi u mid-domandi dejjem jevolvu tal-konsumaturi u tas-suq – din hi tassew importanti għall-impenn politiku li ħadet il-Kummissjoni Juncker li toħloq is-Suq Uniku Diġitali. Għaldaqstant hemm bżonn jitqies aġġustament fl-għanijiet tal-politika u fl-għodod regolatorji attwali biex ikomplu jiġu appoġġati l-introduzzjoni tal-infrastruttura u l-użu mifrux tas-servizzi tal-konnettività korrispondenti skont il-bżonnijiet tal-ġejjieni.

• Uħud minn dawk li wieġbu qalu li l-qafas regolatorju attwali ma javvanzax biżżejjed is-suq intern. Hemm perċezzjoni ġenerali li l-qafas regolatorju jeħtieġ li jiġi aġġustat għad-dinamika tas-suq attwali. Madankollu ħafna minn dawk li wieġbu għarfu l-kisbiet li saru bil-liberalizzazzjoni tas-swieq tat-telekomunikazzjoni, b’mod partikolari fejn jidħlu l-benefiċċji għall-utenti finali u l-kompetizzjoni f’ħafna mis-swieq nazzjonali.

• Għall-ispettru, ġiet rikonoxxuta l-importanza tal-konnettività bla fili tal-broadband bla fili. B’mod ġenerali, l-industrija hi favur approċċ aktar koordinat u titlob aktar ċertezza għall-investimenti u l-possibbiltajiet li tiġi żviluppata komunikazzjoni ġdida bla fili u mobbli mal-UE kollha, inkluż il-5G. Wieħed mill-elementi li ġie identifikat bħala wieħed li qed isir dejjem aktar importanti huwa l-aċċess u l-użu aktar flessibbli tal-ispettru.

• Ġeneralment l-awtoritajiet tal-Istati Membri jisħqu fuq il-kisbiet fil-qasam tal-armonizzazzjoni teknika u l-ħtieġa għal aktar koordinazzjoni volontarja u minn isfel għal fuq; uħud minnhom qed jitolbu għal bilanċ aħjar bejn l-armonizzazzjoni u l-flessibbiltà. Hemm rikonoxximent ġenerali tal-importanza tal-aċċess u l-użu aktar flessibbli tal-ispettru fil-ġejjieni.

• L-amministrazzjonijiet ta’ bosta Stati Membri jidhrilhom li hemm bżonn jiġu aġġornati r-regoli tat-telekomunikazzjoni, minħabba diversi raġunijiet li jvarjaw mill-ħtieġa li jiġi promoss l-investiment fl-infrastrutturi tal-ġenerazzjoni li jmiss sal-ħtieġa li jiġu indirizzati l-bidliet teknoloġiċi u tas-suq. Qed jintalab ukoll li dawn ir-regoli jkunu aktar flessibbli u sempliċi.

• Il-kumpaniji tat-telekomunikazzjoni tradizzjonali jidhrilhom li l-gwadann ekonomiku fiż-żmien qasir ngħata preferenza fuq l-investiment fit-tul u l-innovazzjoni iżda l-operaturi alternattivi, il-BEREC u l-organizzazzjonijiet tal-konsumaturi jidhrilhom li, fil-biċċa l-kbira, il-qafas laħaq l-għanijiet attwali tiegħu.

• B’mod ġenerali, l-utenti tat-telekomunikazzjoni jaqblu mar-regolamentazzjoni tal-aċċess attwali, filwaqt li xi wħud jidhrilhom li l-enfasi għandha tinxteħet fuq il-kompetizzjoni tas-servizzi minflok fuq l-infrastruttura sottostanti, u li l-kondiviżjoni tal-infrastruttura għandha tiġi enfasizzata.

• Il-maġġoranza l-kbira ta’ dawk li wieġbu jidhrilhom li r-rieżami għandu jkun opportunità biex ir-reġim tas-servizz universali jerġa’ jiġi kkunsidrat kollu kemm hu mill-ġdid. L-amministrazzjonijiet tal-Istati Membri huma tal-fehma li s-servizz universali jeħtieġ jinżamm u li l-Istati Membri għandu jkollhom il-flessibbiltà b’rabta mal-finanzjament u mal-applikazzjoni għall-broadband. Il-BEREC jaqbel li tinżamm il-firxa attwali tal-istrumenti tal-obbligu ta’ servizz universali.

• Filwaqt li l-amministrazzjonijiet ta’ diversi Stati Membri, l-awtoritajiet regolatorji u l-organizzazzjonijiet tal-konsumaturi għadhom jagħrfu l-ħtieġa ta’ protezzjoni tal-utenti finali li tkun speċifika għas-settur u bbażata fuq armonizzazzjoni minima ta’ livell għoli, is-settur tat-telekomunikazzjoni qed jitlob għal aktar dipendenza fuq il-leġiżlazzjoni orizzontali u fuq armonizzazzjoni sħiħa, l-aktar għas-servizzi. Is-settur tat-telekomunikazzjoni b’mod ġenerali iżda anki xi amministrazzjonijiet qed jargumentaw li għal servizzi simili għandhom japplikaw l-istess regoli, filwaqt li amministrazzjonijiet oħrajn, l-hekk imsejħa parteċipanti over-the-top, il-bejjiegħa tas-softwer u tat-tagħmir, l-operaturi tal-kejbil u xi xandara huma tal-fehma li l-kunċett tas-servizzi tal-komunikazzjoni elettronika kif definit bħalissa wera li hu sod biżżejjed.

• Filwaqt li b’mod ġenerali qed jingħaraf ir-rwol kontinwu tal-NRAs u tal-awtoritajiet tal-ġestjoni tal-ispettru, għadd kbir ta’ dawk li wieġbu enfasizzaw li l-istruttura istituzzjonali fil-livell tal-UE għandha tiġi riveduta biex jitjiebu ċ-ċertezza legali u l-kontabbiltà.

Bħala parti mill-proċess tal-evalwazzjoni, il-Kummissjoni kkummissjonat ukoll għadd ta’ studji. L-implimentazzjoni ta’ dawn l-istudji kienet tinkludi xi sessjonijiet ta’ ħidma pubbliċi biex il-partijiet konċernati jkunu jistgħu jikkummentaw u jipprovdu rispons fuq l-evalwazzjoni li kienet għaddejja:

fis-6 ta’ April 2016 saret sessjoni ta’ ħidma pubblika biex jiġu vvalidati s-sejbiet provviżorji tal-istudju SMART 2015/002 li għamlu WIK, IDATE u Deloitte fuq ir-reġimi regolatorji, b’mod partikolari tal-aċċess, għall-mudelli tal-investimenti fin-netwerks fl-Ewropa, u

fit-2 ta’ Mejju 2016 saret sessjoni ta’ ħidma pubblika biex jiġu vvalidati s-sejbiet provviżorji tal-istudju SMART 2015/003 li għamlu WIK, CRIDS u Cullen dwar kwistjonijiet sostantivi għal rieżami fl-oqsma tad-dħul fis-suq, tal-ġestjoni tar-riżorsi skarsi u kwistjonijiet ġenerali tal-utenti finali.

•Il-ġbir u l-użu tal-għarfien espert

Il-Kummissjoni bbażat fuq dawn il-pariri tal-esperti esterni li ġejjin: Rakkomandazzjonijiet tal-politika mingħand istituzzjonijiet oħra tal-UE, b’mod partikolari l-Parlament Ewropew u l-Kunsill Ewropew. Tliet studji tar-rieżami magħmulin apposta:

“Support for the preparation of the impact assessment accompanying the review of the regulatory framework for e-communications” (L-appoġġ għat-tħejjija tal-valutazzjoni tal-impatt mehmuża mar-rieżami tal-qafas regolatorju tal-komunikazzjoni elettronika) (SMART 2015/0005),

“Regulatory, in particular access, regimes for network investment models in Europe” (Ir-reġimi regolatorji, b’mod partikolari tal-aċċess, għall-mudelli tal-investimenti fin-netwerks fl-Ewropa) (SMART 2015/0002), u

“Substantive issues for review in the areas of market entry, management of scarce resources and general consumer issues” (Kwistjonijiet sostantivi għal rieżami fl-oqsma tad-dħul fis-suq, tal-ġestjoni tar-riżorsi skarsi u kwistjonijiet ġenerali tal-konsumaturi) (SMART 2015/0003).

Barra minn hekk, għall-process tar-rieżami taw il-kontribut tagħhom għadd ta’ studji oħrajn. Dawn l-istudji tniżżlu fit-Taqsima 6.1.4 tal-valutazzjoni tal-impatt.